TREBIŠOV. V okrese Trebišov hrozia prívalové povodne. V hydrologickej výstrahe prvého stupňa, ktorá platí do 18.00 h, o tom informuje Slovenský hydrometeorologický ústav (SHMÚ).
"Vzhľadom na očakávané prívalové zrážky pri búrkach predpokladáme prechodný výrazný lokálny vzostup vodných hladín hlavne na malých tokoch, možný je aj výskyt sprievodných povodňových javov mimo nich," uviedli hydrológovia.
V južnej časti stredného a východného Slovenska je potrebné v priebehu pondelka rátať s búrkami, sprevádzanými lejakom a nárazovým vetrom. Výstraha SHMÚ platí od 10.00 do 18.00 h.
Búrky spôsobili komplikácie aj v nedeľu (18. 7.), najmä problémy na cestách i škody na majetku. Udalosti si vyžiadali 114 výjazdov hasičov.